MT Il-Ġurnal Uffiċjali tal-Unjoni Ewropea C 324/16

Avviż ta' informazzjoni dwar it-terminazzjoni tal-inizjattivi diplomatiċi ma' pajjiżi terzi nnotifikati fl-10 ta' Ġunju 2014 dwar il-possibbiltà li jiġu identifikati bħala pajjiżi terzi li ma jikkooperawx skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat

(2015/C 324/09)

Il-Kummissjoni Ewropea (minn hawn 'il quddiem “il-Kummissjoni”) temmet l-inizjattivi diplomatiċi mal-Istat Indipendenti tal-Papua New Guinea (minn hawn 'il quddiem “Papua New Guinea”) fil-ġlieda kontra s-sajd illegali, mhux rapportat u mhux irregolat (IUU) mibdija fl-10 ta' Ġunju 2014 bid-Deċiżjoni tal-Kummissjoni 2014/C185/02 (1) dwar in-notifika lill-Istat Indipendenti tal-Papua New Guinea, li l-Kummissjoni tqis li l-Papua New Guinea possibilment jista' jiġi identifikat bħala pajjiż terz li mhux qed jikkoopera skont ir-Regolament tal-Kunsill (KE) Nru 1005/2008 (2) li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (minn hawn 'il quddiem “ir-Regolament IUU”).

1. Qafas legali

Skont l-Artikolu 32 tar-Regolament IUU, il-Kummissjoni għandha tinnotifika lill-pajjiżi terzi bil-possibbiltà li jiġu identifikati bħala pajjiżi li ma jikkooperawx. Din in-notifika hija ta' natura preliminari. In-notifika lill-pajjiżi terzi bil-possibbiltà li jiġu identifikati bħala pajjiżi li ma jikkooperawx hija bbażata fuq il-kriterji stipulati fl-Artikolu 31 tar-Regolament IUU.

Il-Kummissjoni għandha tieħu l-inizjattivi diplomatiċi kollha stipulati fl-Artikolu 32 fir-rigward ta' dawk il-pajjiżi. B'mod partikolari, il-Kummissjoni għandha tinkludi fin-notifika informazzjoni dwar il-fatti u l-kunsiderazzjonijiet essenzjali li jsejsu identifikazzjoni bħal din, l-opportunità ta' dawk il-pajjiżi biex jirrispondu u jipprovdu evidenza li tikkontradixxi l-identifikazzjoni jew, fejn hu xieraq, pjan ta' azzjoni għat-titjib u l-miżuri meħuda biex tiġi rrettifikata s-sitwazzjoni.

Il-Kummissjoni għandha tagħti żmien adegwat lill-pajjiżi terzi kkonċernati sabiex jirrispondu għan-notifika, u żmien xieraq biex jirranġaw is-sitwazzjoni.

2. Proċedura

Fl-10 ta' Ġunju 2014, il-Kummissjoni Ewropea nnotifikat lill-Papua New Guinea bil-possibbiltà li tiġi identifikata bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat (IUU).

Il-Kummissjoni saħqet li sabiex jevita li jiġi identifikat bħala pajjiż li ma jikkooperax, il-Papua New Guinea ġie mistieden jikkoopera mal-Kummissjoni fuq il-bażi ta' proposta ta' pjan ta' azzjoni biex jiġu rettifikati n-nuqqasijiet identifikati.

Il-Kummissjoni fetħet proċess ta' djalogu mal-Papua New Guinea. Dan il-pajjiż ippreżenta kummenti orali u bil-miktub, li tqiesu u ttieħdu inkunsiderazzjoni mill-Kummissjoni. Il-Kummissjoni kompliet tfittex u tivverifika l-informazzjoni kollha li qieset meħtieġa.

Il-Papua New Guinea introduċa l-miżuri meħtieġa għall-waqfien tal-attivitajiet ta' sajd IUU msemmija u l-prevenzjoni ta' kull attività futura bħal din, u rrettifika kull att jew ommissjoni li wasslu għan-notifika tal-possibbiltà li tiġi identifikata bħala pajjiż li ma jikkooperax fil-ġlieda kontra s-sajd IUU.

3. Konklużjoni

Għaldaqstant, fiċ-ċirkostanzi partikolari u wara li ġew eżaminati l-kunsiderazzjonijiet imsemmija hawn fuq, il-Kummissjoni tikkonkludi li l-inizjattivi diplomatiċi fil-konfront tal-Papua New Guinea, skont id-dispożizzjonijiet tal-Artikolu 32 tar-Regolament IUU fir-rigward tal-eżerċizzju ta' dmirijiethom imposti fuqhom skont il-liġi internazzjonali bħala Stat tal-bandiera, tal-port, kostali u tas-suq, u l-azzjonijiet tagħhom biex jipprevjenu, jiskoraġġixxu u jeliminaw is-sajd IUU, huma b'dan itterminati. L-awtoritajiet kompetenti rilevanti ġew uffiċjalment informati mill-Kummissjoni.

It-terminazzjoni tal-inizjattivi diplomatiċi msemmija hawn fuq ma tipprekludix lill-Kummissjoni jew lill-Kunsill milli jieħdu passi sussegwenti fil-futur, f'każ li l-elementi ta' fatt juru li l-pajjiż jonqos milli jaqdi dawk li huma d-dmirijiet tiegħu skont il-liġi internazzjonali bħala Stat tal-bandiera, tal-port, kostali jew tas-suq, u milli jieħu azzjoni biex jipprevjeni, jiskoraġġixxi u jelimina s-sajd IUU.

(1) ĠU C 185, 17.6.2014, p. 2.

(2) ĠU L 286, 29.10.2008, p. 1.